CELEX: 52018PC0358
Language: ro
Date: 2018-05-31
Title: Propunere de DIRECTIVĂ A CONSILIULUI de instituire a unui document de călătorie provizoriu al UE și de abrogare a Deciziei 96/409/PESC

COMISIA EUROPEANĂ
            Bruxelles, 31.5.2018
            COM(2018) 358 final
            2018/0186(CNS)
            Propunere de
            DIRECTIVĂ A CONSILIULUI
            de instituire a unui document de călătorie provizoriu al UE și de abrogare a Deciziei 96/409/PESC
            {SEC(2018) 263 final}{SWD(2018) 272 final}{SWD(2018) 273 final}
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Dreptul la egalitate de tratament în ceea ce privește protecția consulară este unul dintre drepturile specifice acordate prin tratate cetățenilor UE pe baza faptului că dețin cetățenia UE. Cetățenii UE au dreptul de a solicita ajutor din partea ambasadei sau a consulatului oricărui stat membru al UE dacă au nevoie de asistență în afara UE și nu există o ambasadă sau un consulat al propriului lor stat membru pentru a le veni în ajutor (mai precis, dacă sunt „nereprezentați”
                     1
                  ). Statele membre trebuie să acorde asistență cetățenilor UE nereprezentați în aceleași condiții în care acordă asistență propriilor resortisanți. Acest drept, consacrat la articolul 20 alineatul (2) litera (c) și la articolul 23 din Tratatul privind funcționarea Uniunii Europene (TFUE), precum și la articolul 46 din Carta drepturilor fundamentale a Uniunii Europene (denumită în continuare „carta”), este o expresie a solidarității UE și unul dintre beneficiile practice pe care le oferă cetățenia UE. Este un bun exemplu al modului în care UE poate fi adusă mai aproape de cetățenii săi, ceea ce constituie o prioritate pentru Comisie
                     2
                  .
               
               
                  O formă de asistență acordată cetățenilor nereprezentați este emiterea de documente de călătorie provizorii („DCP”). DCP sunt documente eliberate cetățenilor în situațiile în care pașaportul sau documentele lor de călătorie au fost pierdute, furate sau distruse sau sunt temporar indisponibile. În 1996, Decizia 96/409/PESC
                     3
                   a introdus un model comun de document de călătorie provizoriu („DCP UE”) eliberat de către statele membre cetățenilor UE nereprezentați în țări terțe (mai precis, țările care nu fac parte din UE).
               
               
                  DCP constituie cel mai frecvent tip de asistență oferită de statele membre cetățenilor UE nereprezentați care se află în dificultate în țări terțe
                     4
                   și este indispensabil pentru a-i ajuta pe acești cetățeni să se întoarcă acasă în siguranță. În acest context, cetățenii UE se pot baza pe protecția care decurge din statutul lor de cetățeni ai UE în țări terțe. 
               
               
                  Se împlinesc 20 de ani de la introducerea DCP UE și este necesară actualizarea normelor prevăzute în Decizia 96/409/PESC și a modelului DCP UE. Modificările recent aduse normelor UE privind protecția consulară nu se reflectă în Decizia 96/409/PESC, iar DCP UE în forma sa actuală nu este adaptat la actualul mediu de securitate la nivel mondial.
               
               
                  Un aspect deosebit de îngrijorător este faptul că actualul model al DCP UE nu este suficient adaptat exigențelor viitorului. Acesta nu ține seama de îmbunătățirile în ceea ce privește securitatea documentelor de călătorie și oferă protecție insuficientă împotriva fraudelor și falsificărilor, ceea ce a dus la o fragmentare în utilizarea DCP UE în cadrul Uniunii. Unele state membre nu mai utilizează modelul comun de DCP, din cauza preocupărilor legate de elementele sale de securitate. 
               
               
                  În plus, Decizia 96/409/PESC nu este aliniată la Directiva (UE) 2015/637 a Consiliului
                     5
                  . Această directivă, pe care statele membre erau obligate să o transpună până la data de 1 mai 2018, reglementează protecția consulară pentru cetățenii nereprezentați în general și, prin urmare, conține și norme aplicabile eliberării de DCP UE. În sfârșit, anumite caracteristici de concepție ale modelului comun de DCP (de exemplu absența spațiului pentru aplicarea unei eventuale vize de tranzit a unei țări terțe care s-ar putea dovedi necesară) fac mai puțin probabilă acceptarea acestuia de către țările terțe.
               
               
                  Prezenta propunere dă curs invitației Consiliului de a prezenta o propunere privind instituirea 
                     unui nou DCP UE care să conțină caracteristicile de securitate valabile în conformitate cu practicile curente, prin actualizarea caracteristicilor descrise în Decizia 96/409/PESC
                     6
                  . 
               
               
                  În planul său de acțiune pe 2016 privind securitatea documentelor din decembrie 2016
                     7
                   și în Comunicarea sa din 2016 privind „Creșterea nivelului de securitate într-o lume a mobilității: îmbunătățirea schimbului de informații în cadrul combaterii terorismului și consolidarea frontierelor externe”
                     8
                  , Comisia a abordat problema fraudării documentelor de călătorie, a evidențiat necesitatea de a dispune de documente de călătorie sigure și s-a angajat să examineze posibilitățile de a îmbunătăți elementele de securitate ale DCP. În plus, în Raportul din 2017 privind cetățenia
                     9
                  , Comisia și-a asumat angajamentul de a analiza posibilitățile de modernizare a normelor privind DCP pentru cetățenii UE nereprezentați, inclusiv în ceea ce privește elementele de securitate ale modelului UE comun de DCP, pentru a garanta că cetățenii își pot exercita efectiv dreptul la protecție consulară.
               
               
                  În concluziile sale privind planul de acțiune
                     10
                   și în Raportul din 2017 privind cetățenia
                     11
                  , Consiliul a subliniat importanța securității documentelor de călătorie și de identitate pentru a combate fenomenul de fraudare a documentelor de călătorie. De asemenea, în aceste concluzii i se solicita Comisiei să asigure adoptarea de măsuri ulterioare adecvate. 
               
               
                  Parlamentul European, în rezoluția sa referitoare la raportul privind cetățenia UE în 2017
                     12
                  , a solicitat Comisiei să prezinte o propunere privind un nou model mai sigur de DCP UE. 
               
               
                  Programul de lucru al Comisiei pentru 2018
                     13
                   include revizuirea Propunerii de directivă a Consiliului de înlocuire a Deciziei privind instituirea unui document de călătorie pentru situații de urgență (REFIT). Obiectivul revizuirii este de a moderniza normele privind documentele de călătorie provizorii pentru cetățenii UE nereprezentați, inclusiv elementele de securitate ale formatului comun european, pentru a garanta că cetățenii își pot exercita efectiv dreptul la protecție consulară. Prin consolidarea elementelor de securitate ale DCP UE, riscul de contrafacere și de falsificare ar fi redus, combătând astfel frauda, precum și utilizarea abuzivă a documentelor de călătorie. La rândul său, acest demers ar sprijini lupta împotriva terorismului și a criminalității organizate.
               
            
            
               •Coerența cu dispozițiile deja existente în domeniul de politică vizat
            
            
               
                  Orice cetățean al UE beneficiază, pe teritoriul unei țări terțe în care statul său membru de cetățenie nu este reprezentat, de protecție consulară din partea oricărui stat membru, în aceleași condiții ca și resortisanții acelui stat membru.
               
               
                  Pentru a stabili măsurile în materie de cooperare și de coordonare necesare pentru a facilita protecția consulară pentru cetățenii nereprezentați, Consiliul a adoptat, în 2015, Directiva (UE) 2015/637. Aceasta conține norme generale privind măsurile de facilitare a protecției consulare pentru cetățenii nereprezentați. La articolul 9 litera (f) din directivă se prevede în mod explicit că aceasta se aplică eliberării de documente de călătorie provizorii.
               
               
                  Unul din obiectivele prezentei propuneri este de a alinia pe deplin normele specifice aplicabile DCP UE cu Directiva (UE) 2015/637. Acolo unde este necesar, prezenta propunere oferă precizări suplimentare privind normele generale prevăzute în Directiva (UE) 2015/637, de exemplu în ceea ce privește cooperarea și coordonarea între statele membre atunci când prelucrează o cerere de DCP UE. Directiva propusă nu modifică în niciun fel drepturile stabilite de Directiva (UE) 2015/637.
               
            
            
               •Coerența cu alte politici ale Uniunii
            
         
         
            
               Existența unor documente sigure și fiabile reprezintă un element important al gestionării frontierelor.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Prezenta propunere se bazează pe articolul 23 din TFUE, ca și Directiva (UE) 2015/637 privind protecția consulară. În temeiul alineatului (2) al acestei dispoziții, Consiliul, hotărând în conformitate cu o procedură legislativă specială și după consultarea Parlamentului European, poate adopta directive care să stabilească măsurile de coordonare și de cooperare necesare pentru a facilita protecția consulară a cetățenilor UE nereprezentați. Această dispoziție se aplică tuturor statelor membre.
               
               
                  Propunerea vizează stabilirea măsurilor necesare pentru a facilita protecția consulară pentru cel mai frecvent tip de asistență consulară oferită cetățenilor nereprezentați, și anume eliberarea de documente de călătorie provizorii. Acest obiectiv trebuie realizat prin instituirea unei proceduri standardizate de cooperare între statele membre pentru eliberarea de documente de călătorie provizorii cu un model uniform și pe baza unor elemente de securitate îmbunătățite. Acest lucru le va permite cetățenilor să își exercite dreptul la protecție consulară în mod eficace și într-un mediu mai sigur.
               
            
            
               •Subsidiaritate (pentru competență neexclusivă) 
            
            
               
                  Eliberarea de DCP UE presupune o dimensiune transfrontalieră, întrucât se referă la protecția oferită de un stat membru cetățenilor unui alt stat membru.
               
               
                  Modelul actual de DCP UE, astfel a fost stabilit în Decizia 96/409/PESC, trebuie actualizat. Modificările aduse acestui model pot fi propuse doar de către Comisie. Un DCP UE care conține elemente de securitate actualizate va duce la o îmbunătățire a securității globale a UE, întrucât acest document îi permite titularului său să traverseze frontierele UE. În plus, utilizarea mai amplă a modelului uniform și a elementelor de securitate armonizate va spori recunoașterea de către țările terțe. Aceste obiective nu pot fi realizate de către statele membre în mod individual.
               
               
                  În lipsa unui model uniform actualizat de DCP UE, este posibil ca statele membre să se bazeze tot mai mult pe DCP naționale pentru a-și respecta obligația care decurge din tratat de a oferi protecție consulară pentru cetățenii UE nereprezentați în aceleași condiții ca și pentru propriii resortisanți. Această situație creează un risc de fragmentare în rândul statelor membre în ceea ce privește documentele utilizate și procedurile urmate. De asemenea, aceasta duce la apariția unui risc de „căutare a instanței celei mai favorabile” (situație în care cetățenii solicită documente de călătorie provizorii din partea unui anumit stat membru și nu din partea altuia, întrucât documentele eliberate de anumite state membre sunt recunoscute pe scară mai largă, sunt mai ieftine sau mai ușor de obținut decât cele eliberate de alte state membre).
               
            
            
               •Proporționalitate
            
            
               
                  Articolul 5 din Tratatul privind Uniunea Europeană prevede că acțiunea Uniunii nu trebuie să depășească ceea ce este necesar pentru a îndeplini obiectivele tratatului. Forma aleasă pentru această acțiune a UE trebuie să permită propunerii să își atingă obiectivul și să fie pusă în aplicare în modul cel mai eficace posibil. 
               
               
                  Prezenta propunere face ca utilizarea DCP UE să fie obligatorie pentru cetățenii nereprezentați în afara UE. Statele membre ar avea obligația de a elibera un DCP UE cetățenilor nereprezentați care îndeplinesc condițiile aplicabile. Propunerea reglementează situații deja prevăzute de obligația legală de a oferi protecție consulară. 
               
               
                  Propunerea îmbunătățește elementele de securitate ale DCP UE pentru a atinge standardele preconizate de statele membre și de țările terțe, bazându-se pe standarde existente stabilite în contextul modelului uniform de viză
                     14
                  . Prin urmare, propunerea permite utilizarea pentru DCP UE a echipamentelor care sunt deja disponibile în ambasadele și consulatele statelor membre, ceea ce limitează necesitatea achiziționării de noi echipamente și a oferirii de formare suplimentară.
               
            
            
               •Alegerea instrumentului
            
            
               
                  În conformitate cu articolul 23 alineatul (2) din TFUE, instrumentul propus este o directivă.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluări ex-post/verificări ale adecvării legislației existente
            
            
               
                  În urma evaluării Deciziei 96/409/PESC s-a constatat că eliberarea de DCP UE s-a dovedit eficace pentru oferirea unui sprijin real cetățenilor UE aflați în dificultate în țări terțe. De asemenea, evaluarea a constatat că DCP UE au oferit o demonstrație practică a avantajelor cetățeniei UE și se preconizează că își vor păstra relevanța în viitor.
               
            
            
               Cu toate acestea, cadrul juridic pentru DCP UE ar trebui să fie adaptat pentru a aborda anumite probleme de punere în aplicare identificate în urma evaluării. În special, aceste adaptări ar trebui să vizeze asigurarea coerenței cu Directiva (UE) 2015/637 și îmbunătățirea elementelor de securitate ale DCP UE în contextul evoluției nevoilor în materie de securitate. Principalele probleme identificate de evaluare sunt abordarea fragmentată în ceea ce privește eliberarea de DCP (nu toate statele membre utilizează modelul de DCP instituit prin Decizia 96/409/PESC) și percepția unei diminuări a acceptabilității, a securității juridice și a caracterului executoriu al acestora, precum și preocupările legate de securitatea modelului comun de DCP. Prezenta propunere vizează remedierea problemelor identificate în urma evaluării Deciziei 96/409/PESC. 
            
            
               •Consultări cu părțile interesate
            
         
         
            
               Procesul de consultare a combinat instrumente cu un domeniu de aplicare mai general, cum este consultarea publică, cu consultări mai specifice și cu anchete în rândul statelor membre și al grupurilor formate din părțile interesate. Printre părțile interesate care au fost consultate s-au numărat autoritățile competente ale statelor membre, misiuni ale statelor membre în țările terțe, autorități din țările terțe, asociații profesionale (inclusiv operatori de turism, companii aeriene și societăți de asigurări), cetățeni și grupuri de cetățeni și experți ai Comisiei Europene, ai Serviciului European de Acțiune Externă și ai Secretariatului Consiliului. Punctele de vedere ale acestor părți interesate au fost luate în considerare în cadrul elaborării prezentei propuneri.
            
            
               Informații detaliate privind rezultatele procesului de consultare sunt disponibile în anexa 2 a evaluării impactului care însoțește prezenta propunere.
            
            
               •Obținerea și utilizarea expertizei
            
            
               Comisia a comandat, în temeiul contractului-cadru relevant, un studiu privind „evaluarea unui instrument existent al UE privind un document de călătorie provizoriu european și evaluarea impactului.”
            
            
               •Evaluarea impactului
            
            
               
                  Evaluarea impactului care sprijină prezenta propunere a primit un aviz favorabil din partea Comitetului de analiză a reglementării, cu unele sugestii de îmbunătățire
                     15
                  . Evaluarea impactului a luat în considerare o serie de opțiuni de politică posibile: menținerea statu-quoului; adoptarea doar a unor măsuri fără caracter obligatoriu; revocarea Deciziei 96/409/PESC și eliminarea DCP UE; adoptarea unei noi legislații prin care DCP UE să devină obligatorii pentru toți cetățenii UE; adoptarea unei noi legislații de instituire a unui DCP UE care să conțină elemente de securitate consolidate; și adoptarea unei noi legislații de instituire a unui DCP UE care să conțină elemente biometrice.
               
               
                  Opțiunile care constau în menținerea statu-quoului sau în eliminarea DCP UE au fost considerate ca fiind nesatisfăcătoare și ineficiente pentru realizarea obiectivelor. Adoptarea unei noi legislații prin care DCP UE ar deveni obligatoriu pentru toți cetățenii UE a fost considerată disproporționată. Adoptarea de măsuri fără caracter neobligatoriu a fost considerată, de asemenea, nesatisfăcătoare în cazul în care acestea ar fi puse în aplicare fără a fi însoțite de alte măsuri. Cu toate acestea, măsurile fără caracter obligatoriu ar trebui să însoțească opțiunea aleasă în final pentru a contribui la punerea sa în aplicare. 
               
               
                  Dintre cele două opțiuni care necesită o nouă legislație, opțiunea care constă în instituirea unui DCP UE ce conține elemente de securitate consolidate a fost considerată preferabilă instituirii unui DCP UE care conține elemente biometrice, în principal din motive de rentabilitate și de proporționalitate. În special, în timp ce prima opțiune ar utiliza echipamentele existente utilizate pentru tipărirea modelului uniform de viză, cea de-a doua ar necesita instalarea de echipamente capabile să tipărească informații biometrice, ceea ce ar genera probabil costuri semnificative pentru statele membre și pentru cetățeni. 
               
               
                  Se preconizează că opțiunea preferată va aduce beneficii în mai multe domenii. Cetățenii UE nereprezentați aflați în dificultate ar fi în măsură să obțină un DCP UE de la consulatele tuturor statelor membre în conformitate cu o procedură simplificată bazată pe Directiva (UE) 2015/637. Aceștia ar beneficia de dreptul la un DCP UE în mai multe situații decât cele prevăzute de actuala decizie privind DCP UE. De asemenea, ar beneficia de proceduri și de termene de eliberare mai clare.
               
               
                  Statele membre și UE ar beneficia de pe urma consolidării elementelor de securitate ale noului DCP UE. O utilizare sporită a noului document are potențialul de a spori gradul său de acceptare de către țările terțe, iar adoptarea unor standarde actualizate pentru citirea cu ajutorul dispozitivelor de citire optică ar duce la facilitarea procesării documentelor la frontieră. O mai bună recunoaștere de către țările terțe ar ajuta cetățenii nereprezentați să economisească bani reducând necesitatea de a rezerva sejururi suplimentare la hotel și de a găsi modalități de călătorie alternative. Un model de DCP UE mai sigur, multilingv și produs la nivelul UE poate reprezenta, de asemenea, o alternativă eficientă din punctul de vedere al costurilor pentru statele membre care au în vedere înlocuirea unui DCP național depășit. În sfârșit, Comisia ar fi în măsură să asigure respectarea noii legislații privind DCP UE și să monitorizeze punerea sa în aplicare.
               
            
            
               •Adecvarea reglementărilor și simplificarea
            
            
               
                  Inițiativa este inclusă în programul de lucru al Comisiei pentru 2018 printre inițiativele din cadrul Programului privind o reglementare adecvată și funcțională (REFIT) în spațiul de justiție și de drepturi fundamentale bazat pe încredere reciprocă
                     16
                  . În acest context, Comisia a analizat posibilitățile de a simplifica și de a reduce sarcinile administrative.
               
               
                  Propunerea urmărește simplificarea procedurii de eliberare a DCP UE, ducând la o reducere a sarcinii pentru administrațiile publice și pentru cetățenii aflați în dificultate din cauza pierderii documentelor de călătorie. În același timp, propunerea consolidează elementele de securitate ale DCP UE, întrucât acesta poate fi folosit pentru a intra pe teritoriul UE. În acest scop, propunerea se bazează pe echipamentele și expertiza existente în contextul autocolantului de viză. Un DCP UE uniform și mai sigur poate reduce costurile și inconvenientele pentru cetățeni și întreprinderi (de exemplu, companiile aeriene) prin îmbunătățirea nivelului de acceptare de către țările terțe și a prelucrării la frontierele externe ale UE.
               
               
                  Elementele de simplificare sunt estimate la 93 000 EUR pe an pentru cetățeni. Având în vedere lipsa de date fiabile, economiile potențiale pentru întreprinderi și pentru autoritățile de frontieră nu au fost cuantificate.
               
            
            
               •Drepturile fundamentale
            
            
               
                  Prezenta propunere pune în aplicare dreptul fundamental al cetățenilor UE la protecție diplomatică și consulară, garantat de articolul 46 din cartă.
               
               
                  De asemenea, propunerea are o incidență asupra articolului 7 din cartă privind respectarea vieții private și a articolului 8 privind dreptul la protecția datelor cu caracter personal. Prelucrarea datelor cu caracter personal ale cetățenilor, inclusiv colectarea, accesul și utilizarea datelor cu caracter personal, afectează dreptul la viața privată și dreptul la protecția datelor cu caracter personal prevăzute în cartă. Orice atingere adusă acestor drepturi fundamentale trebuie să fie justificată
                     17
                  . 
               
               
                  În ceea ce privește dreptul la protecția datelor cu caracter personal, precum și protecția datelor, inclusiv securitatea datelor, se aplică normele relevante ale UE
                     18
                  . Nu se preconizează nicio derogare de la regimul de protecție a datelor. Norme, condiții și garanții clare trebuie să fie puse în aplicare de către statele membre în conformitate cu normele UE în materie de protecție a datelor, după caz. Prezenta inițiativă nu furnizează un temei juridic pentru stocarea datelor colectate în cadrul aplicării sale sau pentru utilizarea unor astfel de date în alte scopuri decât verificarea identității solicitantului, tipărirea autocolantului DCP UE și facilitarea călătoriei persoanei în cauză. Orice astfel de stocare a datelor ar trebui să respecte normele privind protecția datelor astfel cum sunt prevăzute în Regulamentul (UE) 2016/679. Includerea obligatorie pe autocolant, precum și transferul către statul membru de cetățenie în scopul verificării identității solicitantului, a datele cu caracter personal ale solicitantului, inclusiv imaginea facială, vor fi puse în aplicare cu un set adecvat de garanții.
               
            
            
               4.IMPLICAȚIILE BUGETARE
            
            
               Propunerea nu are nicio implicație pentru bugetul UE.
            
         
         
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               
                  Ținând seama de numărul limitat de DCP UE eliberate de statele membre, este important să se adopte o abordare realistă în ceea ce privește monitorizarea punerii în aplicare a propunerii și să nu se creeze o sarcină excesivă pentru autoritățile naționale. Statele membre sunt invitate să furnizeze Comisiei în fiecare an informații cu privire la un număr limitat de indicatori-cheie. Dacă este necesar, se poate decide să se colecteze informații suplimentare. După cinci ani, Comisia va evalua punerea în aplicare a directivei.
               
            
            
               •Explicarea detaliată a dispozițiilor specifice ale propunerii
            
            
               
                  Capitolul I (articolele 1 și 2) descrie obiectul propunerii și stabilește o serie de definiții. Propunerea definește condițiile care trebuie respectate și procedura care trebuie urmată de cetățenii nereprezentați pentru a obține un DCP UE și stabilește un model uniform pentru astfel de documente. Aceasta utilizează aceeași definiție a conceptului de „cetățean nereprezentat” ca și Directiva (UE) 2015/637.
               
               
                  Capitolul II stabilește la articolul 3 condițiile care trebuie respectate pentru eliberarea unui DCP UE. În general, un DCP UE ar trebui eliberat cetățenilor nereprezentați al căror pașaport sau document de călătorie este indisponibil din diferite motive, pentru o singură călătorie către statul membru de cetățenie sau de reședință al cetățeanului. Documentul ar trebui să fie eliberat după consultarea statului membru de cetățenie de către statul membru care oferă asistență.
               
               
                  Articolul 4 descrie procedura de eliberare a unui DCP UE, inclusiv consultarea între statul membru care acordă asistență cetățeanului nereprezentat și statul membru de cetățenie al acestuia, precum și termenele aplicabile. De asemenea, articolul 4 prevede excepții în cazuri justificate în mod corespunzător sau în situații de criză. Acesta conține și măsuri de securitate.
               
               
                  În conformitate cu articolul 5, un DCP UE ar trebui să fie valabil pentru o perioadă puțin mai lungă decât perioada minimă necesară pentru efectuarea călătoriei de întoarcere.
               
               
                  Articolul 6 prevede că statele membre pot introduce sau menține dispoziții mai favorabile, cu condiția ca acestea să fie compatibile cu directiva.
               
               
                  În special, articolul 7 enumeră alte situații posibile în care statele membre pot elibera un DCP UE. Ceilalți beneficiari ai unui DCP UE în afara cetățenilor UE nereprezentați în țări terțe ar putea fi, de exemplu, membrii de familie care îi însoțesc, propriii cetățeni sau rezidenți ai unui stat membru și cetățeni UE reprezentați care dețin naționalitatea unui alt stat membru. De asemenea, statele membre pot decide să elibereze DCP UE în interiorul UE.
               
               
                  Capitolul III definește la articolul 8 modelul uniform care urmează să fie utilizat pentru DCP UE, constând într-un formular și un autocolant tip. Datele relevante privind beneficiarul unui DCP UE sunt tipărite pe autocolant, care este apoi aplicat pe formular.
               
               
                  Articolul 9 stabilește procedura utilizată pentru a emite specificații tehnice suplimentare pentru DCP UE. Aceste specificații pot fi secrete, dacă este necesar.
               
               
                  Articolul 10 se referă la organismele statelor membre care sunt responsabile cu tipărirea DCP UE. Aceste organisme trebuie comunicate Comisiei și celorlalte state membre.
               
               
                  Articolul 11 conține norme referitoare la comitetul însărcinat să asiste Comisia în ceea ce privește punerea în aplicare a directivei.
               
               
                  Articolul 12 încredințează delegațiilor Uniunii în țările terțe misiunea de a comunica țărilor terțe modelul uniform de DCP UE și de a le furniza eșantioane ale DCP UE.
               
               
                  Capitolul IV conține o serie de dispoziții finale.
               
               
                  Articolul 13 definește cadrul în materie de protecție a datelor. 
               
               
                  Articolul 14 prevede obligația statelor membre de a monitoriza aplicarea directivei și de a comunica în fiecare an informații Comisiei.
               
               
                  În conformitate cu articolul 15, Comisia ar trebui să efectueze o evaluare a directivei și să prezinte principalele sale constatări într-un raport către Parlamentul European și Consiliu. 
               
               
                  Articolul 16 abrogă Decizia 96/409/PESC.
               
            
         
         
            
               
                  Articolul 17 stabilește data până la care statele membre ar trebui să transpună directiva în legislația națională.
               
               
                  Articolul 18 prevede că directiva intră în vigoare în a douăzecea zi de la data publicării în Jurnalul Oficial al Uniunii Europene.
               
               
                  În conformitate cu articolul 19, directiva se adresează tuturor statelor membre.
               
               
                  Anexele I și II conțin specificații privind formularul și autocolantul tip al DCP UE.
               
            
            
               2018/0186 (CNS)
            
            
               Propunere de
            
            
               DIRECTIVĂ A CONSILIULUI
            
            
               de instituire a unui document de călătorie provizoriu al UE și de abrogare a Deciziei 96/409/PESC
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 23 alineatul (2),
            
            
               având în vedere propunerea Comisiei Europene,
            
            
               având în vedere avizul Parlamentului European
                  19
               ,
            
            
               hotărând în conformitate cu o procedură legislativă specială,
            
            
               întrucât:
            
            
               (1)Cetățenia Uniunii este statutul fundamental al resortisanților statelor membre. Aceasta conferă fiecărui cetățean al Uniunii dreptul de a beneficia, pe teritoriul unei țări terțe în care statul membru al cărui resortisant este nu este reprezentat, de protecția autorităților diplomatice sau consulare ale unui alt stat membru, în aceleași condiții ca și resortisanții acelui stat membru. Directiva (UE) 2015/637 a Consiliului
                  20
                pune în aplicare acest drept stabilind măsurile de cooperare și de coordonare necesare pentru facilitarea protecției consulare a cetățenilor nereprezentați ai Uniunii. 
            
            
               (2)Directiva (UE) 2015/637 menționează documentele de călătorie provizorii printre alte forme de asistență consulară care pot fi oferite cetățenilor nereprezentați de către ambasadele și consulatele statelor membre. Un document de călătorie provizoriu (DCP) este un document care autorizează o singură călătorie, permițând deținătorului să se întoarcă acasă sau, în mod excepțional, să călătorească către altă destinație, în cazul în care acesta nu mai are acces la documentele sale de călătorie obișnuite, de exemplu din cauză că acestea au fost furate sau pierdute. 
            
            
               (3)Decizia 96/409/PESC a reprezentanților guvernelor statelor membre
                  21
                a instituit un document de călătorie provizoriu comun care poate fi eliberat de către statele membre cetățenilor Uniunii în țările în care statul membru de cetățenie al acestora nu are nicio reprezentanță diplomatică sau consulară permanentă. În prezent, este necesară actualizarea normelor prevăzute în decizia respectivă pentru a institui un model modernizat și mai sigur de document de călătorie provizoriu al UE (DCP UE). Ar trebui să se asigure coerența între condițiile și procedurile specifice de eliberare a DCP UE și normele generale privind protecția consulară stabilite în Directiva (UE) 2015/637, întrucât directiva respectivă, inclusiv procedura financiară prevăzută la articolul 14 din aceasta, se aplică eliberării de DCP UE pentru cetățenii nereprezentați. Această directivă ar trebui să prevadă norme suplimentare care să se aplice, după caz, paralel cu cele din Directiva (UE) 2015/637.
            
            
               (4)Un DCP UE ar trebui eliberat oricărui cetățean nereprezentat al cărui pașaport sau document de călătorie a fost pierdut, furat sau distrus, este temporar indisponibil, a expirat sau nu poate fi obținut în alt fel într-un termen rezonabil, de exemplu în cazul noilor-născuți născuți în timpul călătoriei, odată ce statul membru care acordă asistență cetățeanului nereprezentat a primit confirmarea cetățeniei resortisantului din partea statului membru de cetățenie.
            
            
               (5)Întrucât pierderea pașaportului sau a documentelor de călătorie poate cauza dificultăți semnificative cetățenilor în țările terțe, este necesar să se stabilească o procedură simplificată pentru cooperarea și coordonarea între statul membru care oferă asistența și statul membru de cetățenie al cetățeanului nereprezentat. În același timp, este necesar să se mențină un grad suficient de flexibilitate în cazuri excepționale. În situații de criză, statul membru care oferă asistență ar trebui să fie în măsură să emită DCP UE fără consultarea prealabilă a statului membru de cetățenie. În aceste situații, statul membru care oferă asistență ar trebui să notifice statul membru de cetățenie cât mai curând posibil cu privire la asistența acordată în numele său, pentru a se asigura că statul membru de cetățenie este informat în mod corespunzător.
            
            
               (6)Din motive de securitate, beneficiarii de DCP UE ar trebui să le restituie odată întorși acasă în siguranță. În plus, o copie a fiecărui DCP UE eliberat ar trebui să fie stocată la autoritatea emitentă din statul membru care oferă asistență și o altă copie ar trebui trimisă statului membru de cetățenie al solicitantului. DCP UE restituite și copiile stocate ar trebui distruse după o anumită perioadă de timp.
            
         
         
            
               (7)Cetățenii nereprezentați ar trebui să aibă posibilitatea de a solicita un DCP UE la ambasada sau consulatul oricărui stat membru. Astfel cum se prevede la articolul 7 alineatul (2) din Directiva (UE) 2015/637, statele membre pot să încheie acorduri practice în scopul partajării responsabilităților în ceea ce privește furnizarea de DCP UE către cetățenii nereprezentați. Statele membre care primesc solicitări de DCP UE ar trebui să evalueze, de la caz la caz, dacă este oportun să emită DCP UE sau dacă dosarul ar trebui transferat către ambasada sau consulatul desemnat ca fiind competent în temeiul oricărui acord aflat deja în vigoare.
            
            
               (8)În conformitate cu scopul său de document care autorizează o singură călătorie, DCP UE ar trebui să fie valabil pentru perioada necesară efectuării călătoriei respective. Având în vedere posibilitățile și rapiditatea deplasărilor actuale, validitatea unui DCP UE nu ar trebui să depășească 15 zile calendaristice, decât în circumstanțe excepționale.
            
            
               (9)Prezenta directivă nu ar trebui să împiedice introducerea unor dispoziții naționale mai favorabile, în măsura în care sunt compatibile cu aceasta.
            
            
               (10)Prezenta directivă nu ar trebui să împiedice statele membre să elibereze DCP UE în alte situații, luând în considerare legislația și practicile naționale. De asemenea, statele membre ar trebui să fie în măsură să elibereze DCP UE cetățenilor nereprezentați pe teritoriul Uniunii, cetățenilor reprezentați, precum și propriilor resortisanți sau rezidenți. Atunci când fac acest lucru, statele membre ar trebui să ia măsurile necesare pentru a preveni abuzul și frauda.
            
            
               (11)În conformitate cu articolul 5 din Directiva (UE) 2015/637 și pentru a asigura eficacitatea dreptului consacrat la articolul 20 alineatul (2) litera (c) din tratat și a dreptului la respectarea vieții private și de familie, astfel cum este recunoscut la articolul 7 din Carta drepturilor fundamentale a Uniunii Europene și ținând seama de legislația și de practicile naționale, un stat membru care oferă asistență ar trebui să fie în măsură să elibereze DCP UE membrilor de familie ai cetățenilor Uniunii care sunt resortisanți ai unei țări terțe, luând în considerare circumstanțele individuale ale fiecărui caz. 
            
            
               (12)DCP UE, constând într-un formular și un autocolant, ar trebui să conțină toate informațiile necesare și să respecte standarde tehnice înalte, în special în ceea ce privește protecția împotriva contrafacerii și falsificării. Acesta ar trebui să fie adecvat pentru a fi utilizat de toate statele membre și să aibă elementele de securizare universal recunoscute, care să fie vizibile cu ochiul liber.
            
            
               (13)Formularul-tip al DCP UE ar trebui să conțină pagini libere astfel încât vizele de tranzit, dacă sunt necesare, să poată fi aplicate direct pe formular. Acesta ar trebui să servească drept suport pentru autocolantul DCP UE, care conține informațiile cu privire la solicitant. Autocolantul ar trebui să respecte modelul uniform de viză, astfel cum a fost instituit prin Regulamentul (CE) nr. 1683/95 al Consiliului
                  22
                și ar trebui să conțină elemente de securitate echivalente. Autocolantul DCP UE ar trebui să fie personalizat în cadrul ambasadei sau al consulatului statului membru care oferă asistență utilizând aceleași imprimante ca în cazul vizelor.
            
            
               (14)Pentru a spori securitatea și rapiditatea procesului de emitere, ar trebui prelevată o imagine facială a solicitantului utilizată în scopul DCP UE în direct la ambasadă sau la consulat cu ajutorul unei camere foto digitale sau al unor mijloace echivalente. Aceeași imagini facială ar trebui să fie transferată către statul membru de cetățenie pentru a obține confirmarea identității cetățeanului.
            
            
               (15)Prezenta directivă ar trebui să stabilească specificații care nu ar trebui să fie păstrate secrete. După caz, ar putea fi necesar ca aceste specificații să fie completate cu alte specificații secrete pentru a preveni riscul de contrafacere și de falsificare.
            
            
               (16)Pentru a asigura confidențialitatea oricăror specificații tehnice suplimentare, ar trebui să îi fie conferite Comisiei competențe de executare. Respectivele competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului
                  23
               .
            
            
               (17)Pentru a garanta că informațiile privind specificațiile tehnice suplimentare nu vor fi divulgate unui număr de persoane mai mare decât este necesar, fiecare stat membru ar trebui să desemneze un singur organism responsabil cu tipărirea modelului uniform de DCP UE. Statele membre ar trebui să aibă posibilitatea de a schimba organismul desemnat, dacă este necesar. Din motive de securitate, fiecare stat membru ar trebui să comunice Comisiei și celorlalte state membre state numele organismului competent.
            
            
               (18)Pentru a crește gradul de acceptare a DCP UE, delegațiile Uniunii în țările terțe ar trebui să comunice autorităților competente ale țărilor terțe modelul uniform de DCP UE, precum și orice modificări ulterioare, și ar trebui să promoveze utilizarea acestuia. 
            
            
               (19)În conformitate cu punctele 22 și 23 din Acordul interinstituțional privind o mai bună legiferare
                  24
               , Comisia ar trebui să evalueze prezenta directivă, în special pe baza informațiilor colectate prin intermediul mecanismelor specifice de monitorizare, pentru a evalua efectele directivei și necesitatea adoptării unor măsuri ulterioare.
            
            
               (20)Regulamentul (UE) 2016/679 al Parlamentului European și al Consiliului
                  25
                se aplică prelucrării datelor cu caracter personal efectuate de către statele membre în cadrul punerii în aplicare a prezentei directive. Sistemul DCP UE necesită prelucrarea datelor cu caracter personal necesare în scopul verificării identității solicitantului, al tipăririi autocolantului DCP UE și al facilitării deplasării persoanei vizate. Este necesar să se precizeze garanțiile aplicabile datelor cu caracter personal prelucrate, cum ar fi perioada maximă de păstrare a datelor cu caracter personal colectate. O perioadă maximă de păstrare de trei ani este necesară pentru a evita eventuale abuzuri. Ștergerea datelor cu caracter personal ale solicitanților nu ar trebui să aducă atingere capacității statelor membre de a monitoriza aplicarea prezentei directive.
            
            
               (21)Întrucât obiectivele prezentei directive nu pot fi realizate în mod satisfăcător de către statele membre, ci, având în vedere necesitatea de a evita fragmentarea și o acceptare mai redusă care ar decurge din aceasta a documentelor de călătorie provizorii eliberate de statele membre cetățenilor nereprezentați, acestea pot fi realizate mai bine la nivelul Uniunii, Uniunea poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat la articolul respectiv, prezenta directivă nu depășește ceea ce este necesar pentru atingerea acestor obiective.
            
            
               (22)Prezenta directivă vizează promovarea protecției consulare, astfel cum este garantată prin articolul 46 din Carta drepturilor fundamentale a Uniunii Europene. Ea respectă drepturile fundamentale și principiile recunoscute în special de cartă, inclusiv dreptul la respectarea vieții private și de familie și dreptul la protecția datelor cu caracter personal. Prezenta directivă ar trebui interpretată și aplicată în conformitate cu aceste drepturi și principii.
            
            
               (23)Decizia 96/409/PESC ar trebui abrogată,
            
            
               ADOPTĂ PREZENTA DIRECTIVĂ:
            
            
               CAPITOLUL I
                  OBIECT ȘI DEFINIȚII
            
            
               Articolul 1
                  Obiect
            
         
         
            
               Prezenta directivă stabilește norme privind condițiile care trebuie respectate și procedura care trebuie urmată de cetățenii nereprezentați în țări terțe pentru a obține un document de călătorie provizoriu al UE (DCP UE) și stabilește un model uniform pentru astfel de documente.
            
            
               Articolul 2
                  Definiții
            
            
               În sensul prezentei directive, se aplică următoarele definiții:
            
            
               (1)„cetățean nereprezentat” înseamnă orice cetățean care deține cetățenia unui stat membru și care nu este reprezentat într-o țară terță astfel cum se prevede la articolul 6 din Directiva (UE) 2015/637;
            
            
               (2)„solicitant” înseamnă persoana care depune o cerere pentru obținerea unui DCP UE;
            
            
               (3)„stat membru care oferă asistență” înseamnă statul membru care primește o cerere de eliberare a unui DCP UE;
            
            
               (4)„stat membru de cetățenie” înseamnă statul membru al cărui resortisant susține că este solicitantul;
            
            
               (5)„document de călătorie provizoriu al UE” sau „DCP UE” înseamnă un document de călătorie eliberat de un stat membru unui cetățean nereprezentat într-o țară terță în vederea unei singure călătorii către statul membru de cetățenie sau de reședință al cetățeanului respectiv, conform solicitării prezentate de cetățean, sau, în mod excepțional, către o altă destinație. 
            
            
            
               CAPITOLUL II
                   DOCUMENTUL DE CĂLĂTORIE PROVIZORIU AL UE (DCP UE)
            
            
               Articolul 3
                  Documentul de călătorie provizoriu al UE (DCP UE)
            
            
               Statele membre eliberează un DCP UE cetățenilor nereprezentați în țări terțe ale căror pașapoarte sau documente de călătorie au fost pierdute, furate sau distruse, sunt temporar indisponibile, au expirat sau nu pot fi obținute în alt fel într-un termen rezonabil, în conformitate cu procedura descrisă la articolul 4.
            
            
               Articolul 4
                  Procedură
            
            
               1.În cazul în care un stat membru primește o cerere de eliberare a unui DCP UE, acesta consultă, în termen de 24 de ore, statul membru de cetățenie în conformitate cu articolul 10 alineatul (2) din Directiva (UE) 2015/637 pentru a verifica cetățenia solicitantului.
            
            
               2.Statul membru care oferă asistență furnizează statului membru de cetățenie toate informațiile relevante, inclusiv:
            
            
               (a)datele privind solicitantul care trebuie să figureze pe autocolantul DCP UE în conformitate cu anexa II;
            
            
               (b)o imagine facială a solicitantului, care trebuie prelevată, cu excepția unor circumstanțe excepționale, de către autoritățile statului membru care oferă asistență în ziua depunerii cererii.
            
            
               3.În termen de 36 de ore după primirea informațiilor menționate la alineatul (2), statul membru de cetățenie răspunde la consultare în conformitate cu articolul 10 alineatul (3) din Directiva (UE) 2015/637 și confirmă dacă solicitantul deține cetățenia sa. După confirmarea cetățeniei solicitantului, statul membru care oferă asistență furnizează solicitantului un DCP UE cel târziu în ziua lucrătoare următoare celei în care s-a primit răspunsul din partea statului membru de cetățenie.
            
            
               4.În cazuri excepționale justificate în mod corespunzător, statele membre pot să depășească termenele prevăzute la alineatele (1) și (3).
            
            
               5.În situații de criză, statul membru care oferă asistență poate să elibereze DCP UE fără consultarea prealabilă a statului membru de cetățenie. Statul membru care oferă asistență informează statul membru de cetățenie, cât mai curând posibil, cu privire la faptul că a fost eliberat un DCP UE și cu privire la identitatea persoanei căreia i s-a eliberat DCP UE. Această notificare include numele persoanei și toate datele care figurează pe DCP UE.
            
         
         
            
               6.Autoritatea statului membru care eliberează DCP UE păstrează o copie a fiecărui DCP UE eliberat și trimite o altă copie statului membru de cetățenie al solicitantului. Copiile se distrug în termen de 60 de zile după expirarea DCP UE, cu excepția cazului în care acestea sunt necesare pentru eliberarea unui nou pașaport sau document de călătorie. 
            
            
               7.Beneficiarului unui DCP UE i se va solicita să restituie DCP UE, indiferent dacă acesta a expirat sau nu, atunci când depune o cerere pentru un nou pașaport sau document de călătorie. Statele membre se asigură că toate DCP UE restituite sunt distruse în timp util în condiții de siguranță. 
            
            
               8.Articolul 14 din Directiva (UE) 2015/637 se aplică cererilor de eliberare a unui DCP UE. 
            
            
               Articolul 5
                  Valabilitate
            
            
               Un DCP UE este valabil pentru perioada necesară efectuării călătoriei pentru care este eliberat. La calcularea acestei perioade se ține cont de opririle pe timpul nopții și de legăturile de călătorie care trebuie efectuate. Perioada de valabilitate include o „perioadă de grație” suplimentară de două zile. Valabilitatea unui DCP UE nu depășește 15 zile calendaristice, decât în circumstanțe excepționale.
            
            
               Articolul 6
                  Tratament mai favorabil
            
            
               Statele membre pot adopta sau menține dispoziții mai favorabile decât cele ale prezentei directive, în măsura în care acestea sunt compatibile cu aceasta.
            
            
               Articolul 7
                  Beneficiari suplimentari ai unui DCP UE 
            
            
               În cazul pierderii, al furtului, al distrugerii, al indisponibilității temporare sau al expirării pașaportului sau a cărții de identitate a solicitantului sau în cazul în care nu este posibil să se obțină acest document în alt fel într-un termen rezonabil, un stat membru poate elibera DCP UE: 
            
            
               (a)membrilor de familie ai cetățenilor nereprezentați, care nu sunt ei înșiși cetățeni ai Uniunii, care însoțesc cetățenii nereprezentați, în conformitate cu articolul 5 din Directiva (UE) 2015/637;
            
            
               (b)propriilor resortisanți sau rezidenți;
            
            
               (c)resortisanților unui alt stat membru care este reprezentat în țara în care acești resortisanți încearcă să obțină DCP UE;
            
            
               (d)cetățenilor UE și membrilor familiilor acestora pe teritoriul Uniunii;
            
            
               (e)altor persoane aflate în legătură cu acesta și pe care este dispus să le primească.
            
            
            
               CAPITOLUL III
                  MODELUL UNIFORM DE DCP UE
            
            
               Articolul 8
                  Modelul uniform de DCP UE
            
            
               1.DCP UE constă într-un formular-tip și un autocolant-tip. Formularul și autocolantul sunt conforme cu specificațiile definite în anexele I și II și prevăzute în Decizia de punere în aplicare C(2018) 674 a Comisiei din 9 martie 2018 privind specificațiile tehnice suplimentare pentru modelul uniform de viză și de abrogare a Deciziei C(2010) 319 a Comisiei.
            
            
               2.Atunci când se completează autocolantul DCP UE, secțiunile prevăzute în anexa II și zona de citire optică sunt completate, în conformitate cu documentul 9303, partea 2, al OACI.
            
            
               3.Statele membre pot adăuga orice mențiune națională necesară în secțiunea „Observații” a autocolantului DCP UE. Mențiunile naționale respective nu se suprapun cu secțiunile prevăzute în anexa II.
            
         
         
            
               4.Toate mențiunile înscrise pe autocolantul DCP UE sunt tipărite. Nu se poate aduce nicio modificare manuală unui autocolant al DCP UE tipărit.
            
            
               5.Autocolantele DCP UE pot fi completate manual numai în cazuri de forță majoră de natură tehnică. Nu se pot aduce modificări unui autocolant DCP UE care a fost completat manual.
            
            
               6.În cazul în care se detectează o eroare pe un autocolant al DCP UE care nu a fost încă aplicat pe formularul DCP UE, autocolantul în cauză este anulat. În cazul în care se detectează o eroare după ce autocolantul DCP UE a fost aplicat pe formular, ambele sunt distruse și se emit un nou autocolant și un nou formular.
            
            
               7.Autocolantul DCP UE tipărit, conținând secțiunile completate, este aplicat pe formularul DCP UE în conformitate cu anexa I.
            
            
               8.În situații de criză, poate fi utilizat un model diferit de cel stabilit prin prezentul articol, cu condiția ca acesta să conțină toate secțiunile de completat prevăzute în anexa II.
            
            
               Articolul 9
                  Specificații suplimentare
            
            
               Comisia adoptă acte de punere în aplicare care conțin specificații tehnice suplimentare pentru DCP UE privind următoarele aspecte:
            
            
               (a)modelul, dimensiunea și culorile formularului-tip și autocolantului-tip al DCP UE; 
            
            
               (b)elementele și cerințele de securitate suplimentare, inclusiv norme sporite împotriva falsificării și contrafacerii;
            
            
               (c)alte norme ce trebuie respectate pentru completarea și eliberarea DCP UE.
            
            
               Actele de punere în aplicare respective se adoptă în conformitate cu procedura de examinare menționată la articolul 11 alineatul (2). Se poate decide ca aceste specificații să fie secrete și să nu se publice. În acest caz, acestea sunt puse numai la dispoziția organismelor desemnate de către statele membre ca fiind responsabile pentru tipărirea DCP UE și a persoanelor autorizate în mod corespunzător de către un stat membru sau de către Comisie.
            
            
               Articolul 10
                  Tipărirea DCP UE 
            
            
               Fiecare stat membru desemnează un organism unic responsabil cu tipărirea DCP UE. Acesta comunică numele acelui organism Comisiei și celorlalte state membre. Același organism poate fi desemnat de două sau mai multe state membre. În cazul în care un stat membru desemnează un alt organism, acesta informează Comisia și celelalte state membre în consecință.
            
            
               Articolul 11
                  Procedura comitetului
            
            
               1.Comisia este asistată de un comitet. Respectivul comitet reprezintă un comitet în înțelesul Regulamentului (UE) nr. 182/2011.
            
            
               2.În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.
            
            
               Articolul 12
                  Notificarea țărilor terțe 
            
            
               1.Cel târziu în termen de 21 de luni de la intrarea în vigoare a prezentei directive, statul membru care deține Președinția Consiliului în conformitate cu articolul 16 alineatul (9) din Tratatul privind Uniunea Europeană comunică eșantioane generice ale formularului-tip și ale autocolantului-tip al DCP UE Comisiei și Serviciului European de Acțiune Externă.
            
            
               2.Serviciul European de Acțiune Externă transmite eșantioanele generice ale formularului și ale autocolantului delegațiilor Uniunii în țările terțe.
            
            
               3.Delegațiile Uniunii în țările terțe informează autoritățile competente din țările terțe cu privire la modelul uniform de DCP UE, precum și cu privire la principalele sale elemente de securitate, inclusiv prin furnizarea de eșantioane generice ale formularului și ale autocolantului cu titlu de referință. Delegațiile Uniunii în țările terțe pun la dispoziția misiunilor diplomatice și consulare ale statelor membre eșantioane generice ale formularului-tip și ale autocolantului-tip al DCP UE în scopuri de formare sau de referință.
            
         
         
            
               4.De fiecare dată când se modifică formularul-tip sau autocolantul-tip al DCP UE, se repetă procedura descrisă la alineatele (1) - (3). Termenul-limită menționat la alineatul (1) este de 3 luni de la adoptarea modelului modificat.
            
            
            
               CAPITOLUL IV
                  DISPOZIȚII FINALE
            
            
               Articolul 13
                  Protecția datelor cu caracter personal
            
            
               1.Datele cu caracter personal prelucrate în scopul prezentei directive, inclusiv imaginea facială a solicitantului prelevată în conformitate cu articolul 4 alineatul (2), sunt utilizate numai pentru a verifica identitatea solicitantului în conformitate cu procedura descrisă la articolul 4, pentru a tipări autocolantul DCP UE și pentru a facilita călătoria persoanei în cauză. Statul membru care oferă asistență și statul membru de cetățenie garantează o securitate corespunzătoare a datelor cu caracter personal.
            
            
               2.Fără a aduce atingere aplicării Regulamentului (UE) 2016/679, un solicitant căruia i se eliberează un DCP UE are dreptul de a verifica datele cu caracter personal conținute în DCP UE și, după caz, de a solicita efectuarea de corecturi. 
            
            
               3.DCP UE nu conține nicio informație care poate fi citită cu ajutorul dispozitivelor de citire optică decât dacă aceasta apare în secțiunile menționate la punctele 6-14 din anexa II.
            
            
               4.Statul membru care oferă asistență și statul membru de cetățenie păstrează datele cu caracter personal ale unui solicitant pentru o perioadă de maximum trei ani. La expirarea perioadei de păstrare, datele cu caracter personal ale unui solicitant sunt șterse.
            
            
               Articolul 14
                  Monitorizare
            
            
               1.Statele membre monitorizează periodic aplicarea prezentei directive pe baza următorilor indicatori:
            
            
               –DCP UE eliberate în conformitate cu articolul 3;
            
            
               –DCP UE eliberate în conformitate cu articolul 7;
            
            
               –cazurile de fraudă și de contrafacere legate de DCP UE.
            
            
               2.Statele membre organizează producerea și colectarea datelor necesare pentru a măsura modificarea indicatorilor descriși la alineatul (1) de mai sus și furnizează anual aceste informații Comisiei.
            
            
               3.În conformitate cu procedura de examinare menționată la articolul 11 alineatul (2), Comisia poate adopta acte de punere în aplicare în vederea stabilirii unor indicatori suplimentari față de cei menționați la alineatul (1).
            
            
               Articolul 15
                  Evaluare
            
            
               1.După cel puțin cinci ani de la data transpunerii prezentei directive, Comisia efectuează o evaluare a acesteia și prezintă Parlamentului European și Consiliului un raport privind principalele constatări, inclusiv în ceea ce privește caracterul adecvat al nivelului de securitate al datelor cu caracter personal.
            
            
               2.Statele membre furnizează Comisiei informațiile necesare pentru întocmirea raportului.
            
            
               Articolul 16
                  Abrogare
            
            
               1.Decizia 96/409/PESC se abrogă după o perioadă de 24 de luni de la intrarea în vigoare a prezentei directive.
            
         
         
            
               2.Trimiterile la decizia abrogată se interpretează drept trimiteri la prezenta directivă.
            
            
               3.Statele membre se asigură că formularele DCP produse în conformitate cu Decizia 96/409/PESC sunt distruse până la data menționată la alineatul (1). 
            
            
               Articolul 17
                  Transpunere
            
            
               1.Statele membre adoptă și publică, cel târziu în termen de 12 luni după intrarea în vigoare a prezentei directive, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.
            
            
               Statele membre aplică actele respective după 24 de luni de la intrarea în vigoare a prezentei directive.
            
            
               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
            
            
               2.Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
            
            
               Articolul 18
                  Intrarea în vigoare
            
            
               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Articolul 19
                  Destinatari
            
            
               Prezenta directivă se adresează statelor membre.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        A se vedea, de asemenea, articolul 6 din Directiva (UE) 2015/637 a Consiliului din 20 aprilie 2015 privind măsurile de coordonare și cooperare pentru facilitarea protecției consulare a cetățenilor nereprezentați ai Uniunii în țările terțe și de abrogare a Deciziei 95/553/CE (JO L 106, 24.4.2015, p. 1).
               
               
                  
                     (2)
                  
                        
                  https://ec.europa.eu/commission/sites/beta-political/files/juncker-political-guidelines-speech_ro.pdf
                   
               
               
                  
                     (3)
                  
                        Decizia 96/409/PESC a reprezentanților guvernelor statelor membre, reuniți în cadrul Consiliului, din 25 iunie 1996 de instituire a unui document de călătorie provizoriu (JO L 168, 6.7.1996, p. 4).
               
               
                  
                     (4)
                  
                        Conform Raportului din 2017 privind cetățenia UE [COM(2017) 30 final/2], „eliberarea documentelor de călătorie provizorii este, în practică, cea mai frecventă formă de asistență acordată de către statele membre cetățenilor UE din țările nereprezentate (peste 60 % din numărul total de cazuri)”. În termeni absoluți, numărul de DCP UE eliberate este relativ mic. Numărul anual estimat este de aproximativ 320 în afara UE și de 250 în cadrul UE. Se estimează că, în fiecare an, altor 400-500 de cetățeni nereprezentați li se eliberează DCP naționale, în locul modelului DCP UE. Cu toate acestea, cifrele referitoare la DCP sunt fragmentare și probabil subestimate, întrucât nu toate statele membre colectează în prezent date statistice precise privind DCP UE (mai multe informații sunt disponibile în evaluarea care însoțește prezenta propunere).
               
               
                  
                     (5)
                  
                        Directiva (UE) 2015/637 a Consiliului din 20 aprilie 2015 privind măsurile de coordonare și cooperare pentru facilitarea protecției consulare a cetățenilor nereprezentați ai Uniunii în țările terțe și de abrogare a Deciziei 95/553/CE (JO L 106, 24.4.2015, p. 1).
               
               
                  
                     (6)
                  
                        
                  http://data.consilium.europa.eu/doc/document/ST-5287-2011-INIT/ro/pdf
                   
               
               
                  
                     (7)
                  
                        COM(2016) 790 final.
               
               
                  
                     (8)
                  
                        COM(2016) 602 final.
               
               
                  
                     (9)
                  
                        COM(2017) 30 final/2.
               
               
                  
                     (10)
                  
                        Concluziile Consiliului privind planul de acțiune al Comisiei pentru a întări răspunsul european la fraudarea documentelor de călătorie adoptate la 27 martie 2017
                        
                  http://data.consilium.europa.eu/doc/document/ST-7696-2017-INIT/ro/pdf
                   
               
               
                  
                     (11)
                  
                        Concluziile Consiliului în legătură cu Raportul din 2017 privind cetățenia UE, adoptate la 11 mai 2017 
                  http://data.consilium.europa.eu/doc/document/ST-9080-2017-INIT/ro/pdf
               
               
                  
                     (12)
                  
                        Rezoluția Parlamentului European din 12 decembrie 2017 referitoare la raportul privind cetățenia UE în 2017: consolidarea drepturilor cetățenilor într-o Uniune a schimbărilor democratice 
                  http://www.europarl.europa.eu/sides/getDoc.do?type=TA&reference=P8-TA-2017-0487&language=RO&ring=A8-2017-0385
                   
               
               
                  
                     (13)
                  
                        
                  https://ec.europa.eu/info/sites/info/files/cwp_2018_annex_ii_en.pdf
                   
               
               
                  
                     (14)
                  
                        Regulamentul (CE) nr. 1683/95 al Consiliului din 29 mai 1995 de instituire a unui model uniform de viză, astfel cum a fost modificat prin Regulamentul (UE) 2017/1370 al Parlamentului European și al Consiliului din 4 iulie 2017 de modificare a Regulamentului (CE) nr. 1683/95 al Consiliului de instituire a unui model uniform de viză.
               
               
                  
                     (15)
                  
                        Avizul Comitetului de analiză a reglementării poate fi consultat la adresa: 
                  http://ec.europa.eu/transparency/regdoc/?fuseaction=ia&language=ro
                   
               
               
                  
                     (16)
                  
                        
                  https://ec.europa.eu/info/sites/info/files/cwp_2018_annex_ii_en.pdf
                   
               
               
                  
                     (17)
                  
                        Curtea de Justiție a Uniunii Europene a stabilit criteriile pentru justificarea unei astfel de atingeri în contextul Regulamentului (CE) nr. 2252/2004 în cauza C-291/12 Schwarz/Stadt Bochum, ECLI:EU:C:2013:670. Aceasta a reamintit faptul că restrângerile aduse exercitării drepturilor prevăzute de cartă trebuie să fie „prevăzute de lege, să respecte substanța acestor drepturi și, cu respectarea principiului proporționalității, să fie necesare și să răspundă efectiv unor obiective de interes general recunoscute de Uniune sau necesității protejării drepturilor și libertăților celorlalți”. De asemenea, Curtea a constatat că obiectivul „de a preveni falsificarea pașapoartelor și al doilea, de a preveni utilizarea frauduloasă a acestora” a îndeplinit aceste criterii. 
               
               
                  
                     (18)
                  
                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).
               
               
                  
                     (19)
                  
                        JO C , , p. .
               
               
                  
                     (20)
                  
                        Directiva (UE) 2015/637 a Consiliului din 20 aprilie 2015 privind măsurile de coordonare și cooperare pentru facilitarea protecției consulare a cetățenilor nereprezentați ai Uniunii în țările terțe și de abrogare a Deciziei 95/553/CE (JO L 106, 24.4.2015, p. 1).
               
               
                  
                     (21)
                  
                        Decizia 96/409/PESC a reprezentanților guvernelor statelor membre, reuniți în cadrul Consiliului, din 25 iunie 1996 de instituire a unui document de călătorie provizoriu (JO L 168, 6.7.1996, p. 4).
               
               
                  
                     (22)
                  
                        Regulamentul (CE) nr. 1683/95 al Consiliului din 29 mai 1995 de instituire a unui model uniform de viză (JO L 164, 14.7.1995, p. 1).
               
               
                  
                     (23)
                  
                        Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).
               
               
                  
                     (24)
                  
                        Acordul interinstituțional între Parlamentul European, Consiliul Uniunii Europene și Comisia Europeană privind o mai bună legiferare din 13 aprilie 2016 (JO L 123, 12.5.2016, p. 1).
               
               
                  
                     (25)
                  
                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).
               
            
      
    ---documentbreak--- 
      
         
               COMISIA EUROPEANĂ
            Bruxelles,31.5.2018
            COM(2018) 358 final
            ANEXE
            la
            Propunerea de directivă a Consiliului
            de instituire a unui document de călătorie provizoriu al UE și de abrogare a Deciziei 96/409/PESC
            {SEC(2018) 263 final}{SWD(2018) 272 final}{SWD(2018) 273 final}
            
               
         
         
            
               ANEXA I
                  Formularul-tip al DCP UE
            
            
               Formularul-tip al DCP UE respectă următoarele specificații:
            
            
               1.Format și dimensiune
            
            
               Formularul DCP UE se prezintă sub forma unui ansamblu format din trei părți (o singură pagină tipărită recto-verso și pliată în trei). Atunci când este pliat, dimensiunile sale respectă standardul ISO/IEC 7810 ID-3.
            
            
               2.Pagina de gardă
            
            
               Pagina de gardă a DCP UE conține, în această ordine, termenii „UNIUNEA EUROPEANĂ” în toate limbile oficiale ale Uniunii și termenii „EMERGENCY TRAVEL DOCUMENT” și „TITRE DE VOYAGE PROVISOIRE”. 
            
            
               3.Aplicarea autocolantului DCP UE
            
            
               Autocolantul DCP UE trebuie aplicat pe a doua pagină a formularului-tip DCP UE, astfel încât să nu poată fi îndepărtat ușor. Autocolantul se aplică și se aliniază cu marginea paginii. Zona lizibilă optic a autocolantului se aliniază cu marginea paginii. Sigiliul autorităților emitente se aplică în secțiunea „OBSERVAȚII”, astfel încât să depășească autocolantul și să treacă pe pagină.
            
            
               4.A treia pagină
            
            
               A treia pagină conține o traducere a cuvintelor „Document de călătorie provizoriu” în toate limbile oficiale ale Uniunii, cu excepția limbilor engleză și franceză. 
            
            
               5.Viza de tranzit
            
            
               A patra și a cincea pagină poartă antetul „TRANSIT VISA – VISA DE TRANSIT” și sunt lăsate necompletate. 
            
            
               6.Ștampile de intrare/ieșire
            
            
               A șasea pagină poartă antetul „ENTRY/EXIT STAMPS – CACHETS D’ENTRÉE/DE SORTIE” și este lăsată necompletată.
            
            
               7.Numărul autocolantului DCP UE
            
            
               Codul de țară format din trei litere al statului emitent stabilit de Documentul OACI nr. 9303 și numărul național al autocolantului DCP UE menționat la punctul 6 din anexa II sunt pretipărite pe fiecare pagină a formularului DCP UE.
            
            
               8.Hârtie
            
            
               DCP UE sunt tipărite pe hârtie securizată (aproximativ 90 g/m2), netratată cu produși de albire, prin utilizarea unui filigran standard „CHAIN WIRES” protejat legal în numele producătorului documentului, cu două fire invizibile (albastru și galben, SSI/05) fluorescente la lumină ultravioletă și reactive la ștergerea chimică.
            
            
               9.Elemente de securitate suplimentare
            
         
         
            
               Se va utiliza următoarea tehnologie de tipărire:
            
            
               (a)HELIOGRAVURĂ, față, inclusiv textul de la pagina 1, imagine ascunsă și microcaractere integrate cu cerneală albastră reflex;
            
            
               (b)OFFSET, recto și verso, în două culori și IRIS;
            
            
               (c)1: text, în albastru reflex;
            
            
               (d)2: fond antiscanner, în albastru deschis;
            
            
               (e)3: fond cu ghioș cu efect IRIS în două culori, verde și violet, a doua culoare având fluorescență galbenă la lumină UV.
            
            
               Cernelurile folosite trebuie să fie rezistente la copiere, iar tentativele de a realiza copii color trebuie să genereze abateri de culoare ușor observabile. În plus, cel puțin o culoare trebuie să conțină agenți fluorescenți. Cernelurile trebuie să conțină și reactivi împotriva ștergerii chimice.
            
            
               10.Formularele de tipărire
            
            
               Se vor utiliza formulare de tipărire cu fond cu ghioș multicolor, special realizat pentru formularul DCP UE, cu microcaractere integrate.
            
            
               11.Păstrarea formularelor DCP UE necompletate
            
            
               Pentru a reduce la minimum riscul falsificării sau contrafacerii, statele membre asigură depozitarea antifurt a formularelor DCP UE necompletate.
            
            
               ANEXA II
                  Autocolantul-tip al DCP UE
            
            
               Autocolantul-tip al DCP UE respectă următoarele specificații:
            
            
               Elemente de securitate
            
            
               1.Autocolantul conține o fotografie-portret color integrată a titularului, realizată la standarde înalte de securitate. Imaginea facială este cea utilizată în sensul articolului 4 alineatul (2).
            
            
               2.Conține un element optic variabil difractiv (o „kinegramă” sau un echivalent al acesteia). În funcție de unghiul de privire, devin vizibile literele „EU” și „EUE” și ghioșuri cinematice, în mai multe dimensiuni și culori.
            
            
               3.Conține codul de țară format din trei litere al statului emitent, stabilit de Documentul OACI nr. 9303 privind documentele de călătorie cu citire optică, tipărit cu cerneală optic variabilă. În funcție de unghiul de privire, codul de țară apare în diferite culori.
            
            
               4.Conține următoarele elemente, scrise cu majuscule:
            
            
               (a)abrevierea „EU ETD”; statul membru care oferă asistență poate include termenul echivalent într-o altă limbă oficială a Uniunii;
            
            
               (b)denumirea statului membru care oferă asistență, în engleză, franceză și o altă limbă oficială a Uniunii;
            
         
         
            
               (c)codul de țară din trei litere al statului membru care oferă asistență, astfel cum este stabilit în Documentul nr. 9303 al OACI.
            
            
               5.Conține numărul național format din nouă cifre al autocolantului DCP UE, dispus orizontal și preimprimat în negru. Se utilizează un corp de literă special.
            
            
               6.Conține numărul național format din nouă cifre al autocolantului DCP UE, dispus vertical și preimprimat în roșu. Se utilizează un corp de literă special, diferit de cel folosit la punctul 5.
            
            
               7.Conține literele „EU”, cu un efect de imagine latentă. Aceste litere apar întunecate când sunt înclinate oblic față de privitor și luminoase când sunt rotite apoi cu 90°.
            
            
               8.Conține codul menționat la punctul 3, cu un efect de imagine latentă. Acest cod apare întunecat când este înclinat oblic față de privitor și luminos când este rotit apoi cu 90°.
            
            
               Secțiuni care trebuie completate
            
            
               Descrierea secțiunilor care trebuie completate apare în engleză și franceză. Statul membru emitent poate adăuga o traducere într-o altă limbă a Uniunii.
            
            
               Datele se scriu după cum urmează: ziua este menționată prin utilizarea a două cifre, din care prima este zero în cazul în care ziua respectivă se exprimă printr-o singură cifră; luna este menționată prin utilizarea a două cifre, din care prima este zero în cazul în care luna respectivă se exprimă printr-o singură cifră; anul este menționat prin utilizarea a două cifre, care corespund ultimelor două cifre ale anului. Data și luna trebuie urmate de o liniuță orizontală de separare. De exemplu: 20-01-18 = 20 ianuarie 2018.
            
            
               Autocolantul-tip al DCP UE conține următoarele secțiuni care trebuie completate:
            
            
               9.O secțiune care începe cu termenii „pentru o singură călătorie către”, urmați de cuvântul „via” care apare mai departe pe același rând. Autoritatea emitentă precizează în acest spațiu țara de destinație și eventuala țară de tranzit pentru care se eliberează DCP UE.
            
            
               10.O secțiune care începe cu termenii „valabil de la”, urmați de cuvântul „până la” care apare mai departe pe același rând. Autoritatea emitentă precizează în acest spațiu perioada de valabilitate a DCP UE.
            
            
               11.O a doua secțiune care începe cu termenii „eliberat de”, care este utilizată pentru a preciza autoritatea care eliberează DCP UE și locul în care se află aceasta. Mai departe, pe același rând, apare cuvântul „la”, după care autoritatea emitentă completează data eliberării. 
            
            
               12.O secțiune care începe cu termenii „Nume de familie, prenume”. Mai departe, pe același rând, apare termenul „Cetățenie”.
            
            
               13.O secțiune care începe cu termenii „Data nașterii”. Mai departe, pe același rând, apar termenii „Locul nașterii”.
            
            
               14.O secțiune care începe cu termenul „Observații”. Zona situată sub cuvântul „Observații” se utilizează de către autoritatea emitentă pentru a indica orice altă informație necesară suplimentară, de exemplu tipul și numărul documentului înlocuit.
            
            
               Date cu citire optică
            
            
               15.Autocolantul DCP UE conține datele cu citire optică relevante pentru facilitarea controalelor la frontierele externe. Zona cu citire optică include un text imprimat pe fundalul vizibil cu cuvintele „Uniunea Europeană” în toate limbile oficiale ale Uniunii. Acest text nu afectează caracteristicile tehnice ale zonei cu citire optică sau capacitatea acesteia de a fi citită.
            
            
               16.Este rezervat un spațiu pentru a se adăuga, eventual, un cod de bare 2D comun.